b'\n_START_ARTICLE_\nOperacija Ko\xc4\x8dija\n_START_SECTION_\nPredhodno dogajanje\n_START_PARAGRAPH_\n24. maja 1941 so se na severnem Atlantiku spopadle 4 velike vojne ladje: britanska bojna kri\xc5\xbearka HMS Hood in bojna ladja HMS Prince of Wales ter nem\xc5\xa1ka bojna ladja Bismarck in te\xc5\xbeka kri\xc5\xbearka Prinz Eugen. V boju so Nemci zmagali in v njem je bil potopljen Hood. Tudi Bismarck je bil po\xc5\xa1kodovan in se je tako usmeril proti Saint-Nazairu. Toda na poti tja so Bismarcka potopila britanska letala. S tem se je pokazala vrednost tega pristani\xc5\xa1\xc4\x8da, saj je imelo edino na evropski obali Atlantskega oceana dovolj velik suhi dok, kjer so lahko popravili ve\xc4\x8dje vojne ladje in bile v tem \xc4\x8dasu tudi za\xc5\xa1\xc4\x8ditene pred letalskimi napadi. _NEWLINE_Vrednost takega pristani\xc5\xa1\xc4\x8da se je pokazala, ko sta se v francoski Brest zatekli nem\xc5\xa1ki bojni kri\xc5\xbearki Scharnhost in Gneisenau, kjer sta pre\xc5\xbeiveli ve\xc4\x8d mesecev neuspe\xc5\xa1nih zavezni\xc5\xa1kih letalskih napadov. Februarja 1942 sta pobegnili iz pristani\xc5\xa1\xc4\x8da in se prebili preko Rokavskega preliva v Baltsko morje, kljub nenehnim napadom Kraljevega vojnega letalstva  (RAF), Kraljeve vojne mornarice in baterij obalnega topni\xc5\xa1tva._NEWLINE_Strate\xc5\xa1ki pomen Saint-Nazairea pa se je pove\xc4\x8dal januarja 1942, ko je bojna ladja Tirpitz postala operativna, in se je premaknila iz Baltika v norve\xc5\xa1ke obalne vode. V primeru, \xc4\x8de bi Tirpitz zaplul v Atlantik in pri\xc4\x8del ogro\xc5\xbeati britanske pomorske konvoje, bi resno ogrozil pre\xc5\xbeivetje celotnega oto\xc4\x8dja, saj so ti konvoji pomenili \xc5\xbeivljenjsko linijo. Britanski na\xc4\x8drtovalci so se pri\xc4\x8deli ukvarjati z na\xc4\x8drti, kako bodo prepre\xc4\x8dili Tirpitzu premik v Atlantik in kaj bodo naredili, \xc4\x8de bo Tirpitzu uspelo prebiti njihovo blokado. Januarja so tako zaprosili lord Mountbattena, \xc5\xa1efa zdru\xc5\xbeenih operacij, da pripravi na\xc4\x8drt za uni\xc4\x8denje normandijskega doka v Saint-Nazairu._NEWLINE_Z izgradnjo podmorni\xc5\xa1ke baze in vse ve\xc4\x8djim vplivom nem\xc5\xa1kih podmornic na potek britanskih preskrbovalnih konvojev se je strate\xc5\xa1ki pomen Saint-Nazairea \xc5\xa1e bolj pove\xc4\x8dal in je tako postalo izredno pomembno, da \xc4\x8dim prej napadejo pristani\xc5\xa1\xc4\x8de.\n_START_SECTION_\nPristani\xc5\xa1\xc4\x8de\n_START_PARAGRAPH_\nNajpomembnej\xc5\xa1i del saint-nazaire\xc5\xa1kega pristani\xc5\xa1\xc4\x8da je bil veliki suhi dok Forme Ecluse Joubert, ki je bil zgrajen za potrebe izgradnje velike oceanske potni\xc5\xa1ke ladje Normandie; po ladji so dok poimenovali tudi normandijski dok. Zmo\xc5\xbeen je bil sprejeti ladje do 85.000 ton, torej bi lahko sprejel skoraj dvakrat tako veliko ladjo, kot je bil Tirpitz. _NEWLINE_Samo pristani\xc5\xa1\xc4\x8de je bilo sestavljeno iz ve\xc4\x8d delov: glavni vhod, ki je bil zavarovan z vzhodnim valobranom, je bil povezan s bazenom St. Nazaire; v ta bazen se je povezoval tudi stari vhod, medtem ko je bil proti severu vhod v bazen Penhouet. Le-ta pa je bil povezan z normandijskim dokom, ki je imel neposredni vhod iz reke. Suhi dok je bil dolg ve\xc4\x8d kot 350 m in \xc5\xa1irok 53 m. Posebnost doka so bila tudi vhodna vrata, ki so bila narejena v obliki drse\xc4\x8dega in nepredu\xc5\xa1nega kesona, ki se je premikal na le\xc5\xbeajih; keson je bil dolg 53m, visok 18m in \xc5\xa1irok 10m. Preko suhega doka so lahko v bazen Penhouet zaplule ladje (s tona\xc5\xbeo nad 10.000 ton); v ta bazen se je navezovala tudi podmorni\xc5\xa1ka baza. Ob \xc4\x8dasu napada so Nemci izgradili \xc5\xbee 9 zakloni\xc5\xa1\xc4\x8d, 5 pa jih je bilo v gradnji.\n_START_SECTION_\nNa\xc4\x8drt\n_START_PARAGRAPH_\nNajbolj enostavna re\xc5\xa1itev za uni\xc4\x8denje suhega doka bi bilo letalsko bombardiranje. Ta mo\xc5\xbenost je odpadla, saj natan\xc4\x8dno bombardiranje takrat \xc5\xa1e ni bilo dovolj razvito in bombniki ne bi mogli zadeti zapornic in drugih vitalnih pristani\xc5\xa1kih delov iz velike vi\xc5\xa1ine. Zaradi mo\xc4\x8dne nem\xc5\xa1ke protiletalske obrambe pa je odpadla uporaba juri\xc5\xa1nih oz. takti\xc4\x8dnih bombnikov. Ker se zraven pristani\xc5\xa1\xc4\x8da neposredno nahaja tudi mesto, bi letalsko bombardiranje lahko povzro\xc4\x8dilo tudi \xc5\xa1tevilne \xc5\xbertve med francoskimi civilisti. Mo\xc5\xbenost klasi\xc4\x8dne desantne operacije so tudi kmalu zavrnili, saj se pristani\xc5\xa1\xc4\x8de nahaja 5 milj v ustju reke Loare, pri \xc4\x8demer se lahko v pristani\xc5\xa1\xc4\x8de dostopa le po ozkem kanalu, ki pa je bil branjen z obalnim topni\xc5\xa1tvom. Za pomo\xc4\x8d so se obrnili tudi na SOE, \xc4\x8de bi lahko oni organizirali uni\xc4\x8denje s pomo\xc4\x8djo francoskih operativcev; tudi oni so zavrnili to mo\xc5\xbenost zaradi velike koli\xc4\x8dine potrebnega eksploziva in dobro zastra\xc5\xbeenega pristani\xc5\xa1\xc4\x8da. _NEWLINE_Januarja so tako zaprosili lord Mountbattena, \xc5\xa1efa zdru\xc5\xbeenih operacij, da pripravi na\xc4\x8drt za uni\xc4\x8denje normandijskega doka v Saint-Nazairu. 31. januarja je njegov \xc5\xa1tab tako predstavil njihov na\xc4\x8drt, po katerem bi uporabili dva olaj\xc5\xa1ana ru\xc5\xa1ilca; prvi bi se zabil v zapornice in jih uni\xc4\x8dil z zakasnelo eksplozijo skritega eksploziva na krovu, medtem ko bi drugi v tem \xc4\x8dasu napadel kopenske cilje in nato pobral posadko prvega ru\xc5\xa1ilca ter se nato umaknil domov. RAF bi pa v tem \xc4\x8dasu izvedel letalske napade v mestu in okolici, s katerimi bi odvrnil pozornost Nemcev od pristani\xc5\xa1\xc4\x8da. Admiraliteta je bila skepti\xc4\x8dna do na\xc4\x8drta, saj bi morali \xc5\xbertvovali en ru\xc5\xa1ilec. Kljub temu so 3. marca podprli na\xc4\x8drt in se odlo\xc4\x8dili, da bodo znotraj Kraljeve vojne mornarice na\xc5\xa1li zastarel ru\xc5\xa1ilec, ki ga bodo lahko uni\xc4\x8dili v sklopu operacije.\n_START_SECTION_\n\xc5\xa0tab\n_START_PARAGRAPH_\nPotem, ko je bil okvirni na\xc4\x8drt pripravljen, so pri\xc4\x8deli iskati tudi ljudje, ki bodo izvr\xc5\xa1ili operacijo. Podpolkovnik Augustus Charles Newman, poveljnik No. 2 Commando, je bil dolo\xc4\x8den za poveljnika komandosov v operaciji. Stotnik Bill Pritchard je bil izbran za pripravo na\xc4\x8drta za uni\xc4\x8denje pristani\xc5\xa1kih naprav; pri tem mu je pomagal tudi stotnik Bob Montgomery. Commander Robert Ryder je bil dolo\xc4\x8den za vodjo pomorskega dela operacije. Mo\xc5\xa1tvo je pri\xc5\xa1lo iz ve\xc4\x8d komandosov (1, 2, 3, 4, 5, 6, 9 in 12). K operaciji so pritegnili tudi poro\xc4\x8dnika Nigela Tibbitsa, ki je bil zadol\xc5\xbeen za name\xc5\xa1\xc4\x8danje eksploziva na Campbeltown ter stotnika Williama Pritcharda, ki je bil zadol\xc5\xbeen za na\xc4\x8drtovanje postavitve eksplozivnih teles na pristani\xc5\xa1kih in\xc5\xa1talacijah.\n_START_SECTION_\nPomorske sile\n_START_PARAGRAPH_\nKar nekaj \xc4\x8dasa po sprejetju na\xc4\x8drta Admiraliteta \xc5\xa1e ni dodelila oz. izbrala ru\xc5\xa1ilca, ki ga bodo uni\xc4\x8dili. Zaradi tega sta Newman in Ryder mislila speljati operacijo samo z motornimi \xc4\x8dolni, a sta kmalu ugotovila, da ne bo \xc5\xa1lo; posledi\xc4\x8dno sta sporo\xc4\x8dila Admiraliteti, \xc4\x8de ne bodo kmalu izbrali ru\xc5\xa1ilca, bodo morali odpovedati operacijo. Tako je Admiraliteta kon\xc4\x8dno izbrala zastareli ru\xc5\xa1ilec razreda town HMS Campbeltown (I42), ki je bil biv\xc5\xa1i ameri\xc5\xa1ki ru\xc5\xa1ilec USS Buchanan (DD131), prodan Zdru\xc5\xbeenemu kraljestvu v sklopu prodaje 50 zastarelih ru\xc5\xa1ilcev v zameno za uporabo pomorskih baz po svetu. _NEWLINE_Da bi zagotovili ve\xc4\x8dji uspeh operacije, so se odlo\xc4\x8dili, da bodo ru\xc5\xa1ilec predelali in sicer iz dveh razlogov: zaradi zna\xc4\x8dilnosti dostopa do pristani\xc5\xa1\xc4\x8de so morali zmanj\xc5\xa1ati ugrez ru\xc5\xa1ilca za 1,7 m ter da bi ru\xc5\xa1ilec priplul do pristani\xc5\xa1\xc4\x8da \xc4\x8dim dalj neopa\xc5\xbeen, so se odlo\xc4\x8dili, da ga bodo predelali tako, da bo bil podoben nem\xc5\xa1kim ru\xc5\xa1ilcem razreda m\xc3\xb6we. Da bi dosegli to, so odstranili zadnja dva dimnika in prva dva dimnika skraj\xc5\xa1ali ter prirezali pod razli\xc4\x8dnim kotom. Dodali so dodatne oklepne plo\xc5\xa1\xc4\x8de, da bi zavarovali most ladje in hkrati privarili dve vrsti plo\xc5\xa1\xc4\x8d na krov, kjer se bodo skrivali komandosi. Da bi pove\xc4\x8dali bojno zmogljivost ru\xc5\xa1ilca, so odstranili prednji 4-pal\xc4\x8dni top in ga nadomestili s 12-funtnim topom ter 8 20-mm Oerlikon topovi, ki so jih razmestili po palubi. Odstranili so tudi tri 4-pal\xc4\x8dne topove, lansirne cevi za torpeda, globinske bombe in vse nepotrebno strelivo. Za na\xc4\x8drtovano eksplozijo pa so namenili 24 globinskih bomb Mark VII, vsaka te\xc5\xbeka 400 funtov; povezali so jih s cordtexom in vstavili v\xc5\xbeigalne svin\xc4\x8dnike, ki naj bi eksplodirali 8 ur po tr\xc4\x8denju. Nigel Tibbits je strelivo namestil za prednji topovski stolpi\xc4\x8d (do tega naj bi se prednji del ladje zme\xc4\x8dkal ob trku); izdelali so posebej jeklen rezervoar, ki je varoval rezervoar za gorivo, oboje pa so obzidali z betonom. _NEWLINE_Prvotno so nameravali izvesti operacijo z ru\xc5\xa1ilcem in 8 hitrimi \xc4\x8dolni; pozneje so ugotovili, da bi bila taka majhna skupina zelo ranljiva za morebitne napade nem\xc5\xa1kih patruljnih \xc4\x8dolnov, zato so skupini dodali \xc5\xa1e dva \xc4\x8dolna. Potem so kopenski skupini dodali \xc5\xa1e 30 mo\xc5\xbe, zaradi \xc4\x8desar so potrebovali \xc5\xa1e 4 nove \xc4\x8dolne; pozneje pa je admiral sir Charles Forbes, poveljnik pristani\xc5\xa1\xc4\x8da v Plymouthu, na\xc5\xa1el \xc5\xa1e \xc5\xa1tiri torpedne \xc4\x8dolne. Ve\xc4\x8dino pomorske sile je tako predstavljalo 16 hitrih juri\xc5\xa1nih \xc4\x8dolnov razreda farmile B, ki so bili lesene konstrukcije ter so jih namenili za transport komandosov. Tudi te \xc4\x8dolne so predelali in sicer so nadgradili njihovo oboro\xc5\xbeitev. Odstranili so edini 3-funtni top in ga zamenjali z dvema 20-mm Oerlikon topova; na krovu sta bili pa \xc5\xa1e dve .303-in\xc4\x8dni mitraljeza Lewis. Te predelave pa so opravili le na 12 \xc4\x8dolnih, saj so 4 prispeli prepozno in je tako zmanjkalo \xc4\x8dasa._NEWLINE_Za operacijo se namenili tudi motorno topnja\xc4\x8do MGB 314 razreda farmile C, ki ji je bil namenjen vodilni polo\xc5\xbeaj v napadalnem ladijskem konvoju. \xc4\x8coln je bil oboro\xc5\xbeen z dvema 2-funtnima topovoma in dvema 12,7mm te\xc5\xbekima mitraljezoma. Poleg poveljnika, poro\xc4\x8dnika Dunstana Curtisa, so bili na krovu \xc5\xa1e navigator poro\xc4\x8dnik Green in glavni signalist F.C. Pike, ki je obvladal nem\xc5\xa1ko komunikacijsko govorico. _NEWLINE_Da bi med operacijo napadli tudi notranji bazen normandijskega doka oz. \xc5\xa1e kak\xc5\xa1ne druge zapornice, so enoti dodali tudi torpedni \xc4\x8doln MTB 74, ki je bil posebej predelan tako, da je lahko izstreljeval torpeda preko protitorpednih mre\xc5\xbe. \xc4\x8coln je uporabljal t. i. Wynnovo oro\xc5\xbeje, posebej predelana torpeda, ki ob trku ob cilj niso eksplodirala, ampak so se potopila na dnu in po \xc4\x8dasovnem zamiku eksplodirala. Na ta na\xc4\x8din bi eksplodiral pod ladjo in jo \xc5\xa1e huje po\xc5\xa1kodoval. Najve\xc4\x8dja pomanjkljivost tega \xc4\x8dolna pa so bili njegovi motorji; z vsemi petimi je lahko dosegel hitrost 40 vozlov. Toda motorji so se stalno kvarili, nakar so ugotovili, da \xc4\x8doln ne more pluti s hitrostjo ve\xc4\x8djo od 6 in manj\xc5\xa1o od 40 vozlov, saj se je takrat najve\xc4\x8d kvaril. Zaradi tega so se odlo\xc4\x8dili, da bodo \xc4\x8doln ve\xc4\x8dino poti vlekli za seboj._NEWLINE_Za zavarovanje celotne pomorske sile pa so operaciji 23. marca dodali \xc5\xa1e dva ru\xc5\xa1ilca razreda hunt: HMS Atherstone in HMS Tynedale.\n_START_SECTION_\nNemci v Saint-Nazairu\n_START_PARAGRAPH_\nPotem, ko so Nemci zasedli leta 1940 atlantsko obalo, so pri\xc4\x8deli z izgradnjo podmorni\xc5\xa1kih hangerjev v obstoje\xc4\x8dih pristani\xc5\xa1\xc4\x8dih (Brest, Lorient, Saint-Nazaire, La Rochelle in Bordeaux). Da bi jih primerno zavarovali, so uporabili obstoje\xc4\x8do francosko obrambno oboro\xc5\xbeitev (zastareli 194mm topovi) in opremo ter jo hkrati nadgradili s svojo. Vsa obalna artilerija je spadala pod poveljstvo kapitana Zuckschwerdta, ki je bil pomorski poveljnik Loare in je bil tako odgovoren za za\xc5\xa1\xc4\x8dito celotnega ustja reke. Na voljo je imel obalni artilerijski bataljon, zra\xc4\x8dnoobrambno brigado in druge manj\xc5\xa1e enote, ki so spadale pod poveljstvo pristani\xc5\xa1\xc4\x8dnega poveljnika. 280. pomorski artilerijski bataljon, pod poveljstvom kapitana Dieckmanna, je bil opremljen s 28 topovi kalibra od 75 do 240mm. 22. pomorska protiletalska obramba, pod poveljstvom kapitana Karl-Conrada Meskeja, je bila opremljena s 43 topovi, ve\xc4\x8dinoma kalibra 20, 37 in 40mm; le-ti topovi so lahko uporabili tako proti letalom kot ladjam oz. kopenskim ciljem. Meckejeva enota je bila opremljena tudi s 4 150mm \xc5\xbearometi in \xc5\xa1tevilnimi 60mm \xc5\xbearometi. Znotraj pristani\xc5\xa1\xc4\x8da pa so se nahajali tudi pripadniki Kriegsmarine (pristani\xc5\xa1ko osebje, podmorni\xc5\xa1ke posadke,...), \xc4\x8dlani organizacije Todt ter 4 pristani\xc5\xa1ki obrambni \xc4\x8dolni ter 10 minolovcev. Tako je bilo v Saint-Nazairu okoli 5.000 Nemcev. V okolici pristani\xc5\xa1\xc4\x8da pa se je nahajala tudi 333. pehotna divizija\n_START_SECTION_\nUrjenje\n_START_PARAGRAPH_\nIsto\xc4\x8dasno, ko so se pomorske sile zbirale, so pri\xc4\x8deli komandosi z urjenjem. Le-ti so pri\xc5\xa1li iz naslednjih komandosov: No. 1, No. 2, No. 3, No. 4, No. 5, No. 9 in No. 12. Prvotno so celotno skupino razdelili na tri vrste: ru\xc5\xa1ilne, varnostne in napadalne skupine. Ru\xc5\xa1ilne skupine so sestavljali posebej izurjeni minerci, pri \xc4\x8demer je vsak nosil 45\xc2\xa0kg eksploziva; zaradi tega so bili oboro\xc5\xbeeni le s pi\xc5\xa1tolami colt. Ker so bili tako slabo oboro\xc5\xbeeni, so vsaki ru\xc5\xa1ilni skupini dodali \xc5\xa1e varnostno skupino, ki so jo sestavljali komandosi, ki so bili oboro\xc5\xbeeni s pu\xc5\xa1komitraljezi in brzostrelkami Thompson. Napadalne skupine, ki so bile oboro\xc5\xbeene z avtomatskim in polavtomatskim oro\xc5\xbejem, pa so imele nalogo napasti in uni\xc4\x8diti sovra\xc5\xbenikove kopenske polo\xc5\xbeaje ter tako omogo\xc4\x8diti nemoteno delovanje ru\xc5\xa1ilnih skupin. _NEWLINE_Komandosi so pri\xc4\x8deli urjenje v mestu Firth of Forth na otoku Burnt, kjer so se usposobili za delo z eksplozivi. Urjenje so nadaljevali v pristani\xc5\xa1\xc4\x8du Rosyth, kjer so se seznanili z delovanjem suhih dokov ter kako najti in onesposobiti klju\xc4\x8dne strojne mehanizme. Konec februarja so komando\xc5\xa1ko skupino razdelili na dve manj\xc5\xa1i skupini ter jih poslali v pristani\xc5\xa1\xc4\x8di Cardiff in Southampton, kjer so nadaljevali z urjenjem na kraju. Urjenje v Southamptonu je bilo pomembno tudi zaradi tega, ker so suhi dok King George V. zgradili po na\xc4\x8drtih normandijskega doka. Ru\xc5\xa1ilne skupine so morale nenehno plezati v notranjost doka in postavljati eksploziv na klju\xc4\x8dna mesta; sprva so vaje opravljali podnevi, potem z zavezanimi o\xc4\x8dmi in kon\xc4\x8dno tudi pono\xc4\x8di. V \xc4\x8dasu urjenja so komandose peljali tudi na ve\xc4\x8d pomorskih potovanj, da bi se znebili morske bolezni ter nekatere celo peljali v klavnico in operacijske sobe, da bi se navadili pogleda na kri._NEWLINE_Da bi zagotovili prepoznavo komandosov v no\xc4\x8di med operacijo, so komandose opremili z belimi pasovi in \xc5\xa1kornji z gumijastimi podplati. Vsaka skupina je imela tudi svoje razpoznavno geslo, ki je bil priimek poveljnika skupine. Skupno geslo pa je bilo War Weapons Week in odgovor: Weymouth._NEWLINE_18. marca je Newman predstavil na\xc4\x8drt vsem \xc4\x8dastnikom, naslednji dan pa \xc5\xa1e vsem drugim. Takrat jim je tudi ponudil mo\xc5\xbenost, da prostovoljno odidejo brez posledic, a so vsi ostali, kljub temu, da jih je Mountbatten v svojem nagovornem pismu \xc5\xbee ozna\xc4\x8dil za odpisane. _NEWLINE_Zdaj so se pri\xc4\x8dele podrobne vaje; vsaka skupina posebej se je sestala z Newmanom in skupaj so predelali na\xc4\x8drt operacije in natan\xc4\x8dno dolo\xc4\x8dili njihovo pot med operacijo. Vsak \xc4\x8dlan skupine si je tako moral zapomniti vse zna\xc4\x8dilnosti naloge svoje skupine; pri tem so si pomagali z zemljevidi pristani\xc5\xa1\xc4\x8da ter z letalskimi posnetki. _NEWLINE_Ker so sumili, da v pristani\xc5\xa1\xc4\x8du Falmouth deluje nem\xc5\xa1ki vohun, so veliko \xc4\x8dasa posvetili protiobve\xc5\xa1\xc4\x8devalni dejavnosti. Tako so celotno enoto poimenovali kot 10. protipodmorni\xc5\xa1ko udarno skupino; njena naloga naj bi tako bila urjenje, predenj se bi odpravili v tropske kraje. Da bi podkrepili to dezinformacijo, so na ladje natovorili tudi ve\xc4\x8dje koli\xc4\x8dino tropskih \xc4\x8delad in uniform. 21. marca je potekala navidezna generalna vaja te skupine, ko naj bi izvedli napad na Devonport. Enote Home Guard so uspe\xc5\xa1no obranile pristani\xc5\xa1\xc4\x8de pred \xc2\xbbnesposobnimi mornarji\xc2\xab._NEWLINE_Ryder je \xc5\xa1ele naslednji dan obvestil mornari\xc5\xa1ke \xc4\x8dastnike o pravem namenu njihove operacije; s celotno operacijo so bili seznanjeni le kapitani in njihovi prvi \xc4\x8dastniki._NEWLINE_25. marca pa so pripadnike obvestili tudi, katero pristani\xc5\xa1\xc4\x8de bodo napadli. Zadnji dan so opravili tudi zadnje priprave: vsi so se skopali in dobili so nove uniforme, da bi prepre\xc4\x8dili infekcije ob primeru ran; odstranili so vse prepoznavne oznake razen \xc4\x8dinov; dokon\xc4\x8dno so pobelili pasove; napisali oporoke ter \xc5\xa1e zadnji\xc4\x8d o\xc4\x8distili oro\xc5\xbeje in preverili opremo.\n_START_SECTION_\nLetalska podpora\n_START_PARAGRAPH_\nKraljevo vojno letalstvo (RAF) naj bi zagotovilo \xc5\xa1irok obseg bombardiranja; njihova letala naj bi pri\xc4\x8dela z bombardiranjem pristani\xc5\xa1\xc4\x8da 27. marca ob 22:00. Do polno\xc4\x8di naj bi tako bombardirali pristani\xc5\xa1\xc4\x8de, nato pa premaknili svoje cilje proti mestnemu centru. Letalski napad naj bi se kon\xc4\x8dal on 01:30, pri \xc4\x8demer naj bi imel predvsem diverzantsko nalogo - odvrniti pozornost Nemcev stran od pristani\xc5\xa1\xc4\x8da in komando\xc5\xa1kega desanta tam. _NEWLINE_Tik pred izvedbo operacije pa se je izkazalo, da je RAF zagotovil premajhno \xc5\xa1tevilo bombnikov in sicer le 35. \xc5\xa0ele 24. marca je Mountbatten dosegel, da so pove\xc4\x8dali \xc5\xa1tevilo bombnikov na 62. Toda piloti so dobili zelo dvoumne ukaze; leteli naj bi na vi\xc5\xa1ini 2000 m, pri \xc4\x8demer naj bi spu\xc5\xa1\xc4\x8dali le posamezne bombe na cilje, ki jih bodo vizualno potrdili.\n_START_SECTION_\nPribli\xc5\xbeevanje\n_START_PARAGRAPH_\nOperacija se je pri\xc4\x8dela dopoldne 26. marca, ko je flotilja zapustila ob 12:30 Falmouth in se usmerila proti Franciji. Potem, ko je flotilja zapustila britanske teritorialne vode, je zavzela protipodmorni\xc5\xa1ko formacijo in plula s hitrostjo 10 vozlov. V ospredju je bil Atherstone, medtem ko sta bila na njegovih bokih Tynedale (ki je vlekel MGB 314) in Campbeltown (ki je vlekel MTB 74). Po \xc5\xa1estih urah plovbe je flotiljo zapustila letalska za\xc5\xa1\xc4\x8dita. Pono\xc4\x8di je plovba minila brez posebnosti, a to se je spremenilo ob sedmih zjutraj, ko je Tynedale opazila nem\xc5\xa1ko podmornico. MGB 314 se je odpela in Tynedale je odplul proti podmornici in odvil se je kraj\xc5\xa1i spopad, v katerem se je podmornica navidezno potopila. Flotilja je nadaljevala plovbo; U-593 se je \xc5\xa1ele on 14:20 dvignila na povr\xc5\xa1je in sporo\xc4\x8dila sre\xc4\x8danje s flotiljo ter sporo\xc4\x8dila smer (le-ta je bila napa\xc4\x8dna, saj je flotilja vmes \xc5\xbee zamenjala smer). Kmalu zatem je flotilja naletela na skupino francoskih ribi\xc5\xa1kih ladij. Ker so se bali, da se na ladjah nahajajo nem\xc5\xa1ki opazovalci, so potopili dve ladji in premestili ribi\xc5\xa1ki posadki na spremljevalna ru\xc5\xa1ilca; ribi\xc4\x8di so zagotovili, da v skupini ni Nemcev in flotilja je nadaljevala pot; le-ti ribi\xc4\x8di so se pozneje pridru\xc5\xbeili Svobodni francoski vojni mornarici. Popoldne so izvedeli, da je Saint-Nazaire zapustilo pet nem\xc5\xa1kih ru\xc5\xa1ilcev; pozneje se je izvedelo, da so se odzvali na sporo\xc4\x8dilo U-593 in odpluli v napa\xc4\x8dno smer. Ob 18:30 pa je motor na ML 341 odpovedal, s \xc4\x8dimer ni ve\xc4\x8d mogel pluti enako hitro. Komandose so premestili na ML 446 in M341 je odplula nazaj. Ob 20:00 je flotilja priplula v bli\xc5\xbeino obale in tu sta se ustavila spremljevalna ru\xc5\xa1ilca; Ryder in Newman sta se preselila na MGB 314. V \xc4\x8dasu plovbe preko Rokavske preliva so tako 5 zamenjali smer plovbe, medtem ko so \xc5\xa1esti\xc4\x8d zamenjali smer ob sre\xc4\x8danju s podmornico._NEWLINE_Da bi flotilja zaplula v ozki dostopni kanal, so ob 22:25 sre\xc4\x8dali podmornico HMS Sturgeon, ki je opravljala nalogo svetilnika in tako usmerila flotiljo v kanal. Ob polno\xc4\x8di se je pri\xc4\x8del britanski letalski napad, ki pa ni najbolje uspel. Zaradi nizkih oblakov in strahu pred civilnimi \xc5\xbertvami bombniki niso odvrgli vseh bomb in so nato kro\xc5\xbeili nad mestom, da bi pritegnili pozornost Nemcev. Flotilja je brez te\xc5\xbeav plula mimo nem\xc5\xa1ke radarske postaje pri Le Croisicu in ob 00:30 je vplula v ustje reke. \xc4\x8cez 15 min je plula tudi mino polo\xc5\xbeajev 75mm topov pri Pointe de Gildas in ponovno je nih\xc4\x8de ni opazil. Kapitan Mecke je bil vznemirjen zaradi \xc4\x8dudnega obna\xc5\xa1anja bombnikov, ki niso napadala v jatah, ampak so posamezni bombniki leteli naokrog in ob\xc4\x8dasno odvrgli kak\xc5\xa1no bombo. Zato je ob 01:00 ukazal prenehanje protiletalskega streljanja in opozoril svojo enoto na mo\xc5\xbenost padalskega napada. Ob 01:17 je opazovalec pri Sainte-Marcu opazil floto in o tem obvestil poveljstvo, ki pa so zavrnili njegovo poro\xc4\x8dilo kot neresni\xc4\x8dno. Ob 01:20 pa se je njihova sre\xc4\x8dala kon\xc4\x8dala; pri Les Mor\xc3\xa9esu je flotiljo zadel iskalni \xc5\xbearomet. Zaradi podobnosti z nem\xc5\xa1kimi ru\xc5\xa1ilci obalne posadke niso vedele, kaj storiti in so zato oddale le opozorilne strele. V flotilji se je odzval Pike, ki je oddal nem\xc5\xa1ke signalne kode in sporo\xc4\x8dilo, da se pribli\xc5\xbeuje nem\xc5\xa1ka flotilja; Nemci so sprejeli njegovo sporo\xc4\x8dilo in prenehali z obstreljevanjem. Kmalu zatem so se oglasili tudi topovi na severnem obre\xc5\xbeju in tudi tokrat je delovalo la\xc5\xbeno sporo\xc4\x8dilo. Ker pa je flotilja pospe\xc5\xa1ila hitrost in se ni ustavila (kot so narekovala nem\xc5\xa1ka pravila za tako situacijo), je poveljstvo ugotovilo, da se pribli\xc5\xbeuje sovra\xc5\xbena flotilja. 5 min pred ciljem pa se je pri\xc4\x8delo splo\xc5\xa1no obstreljevanje. Campbeltown je spustil nem\xc5\xa1ko zastavo in dvignilo britansko, hkrati pa je Ryder ukazal streljanje z vsemi oro\xc5\xbeji. V zunanjem pristani\xc5\xa1\xc4\x8du je MGB 314 napadlo nem\xc5\xa1ko stra\xc5\xbeno ladjo Sperrbrecher in jo vrgla iz boja; vse nadaljnje britanske ladje, ki so plule mimo, so nadaljevale z obstreljevanjem stra\xc5\xbene ladje. Zaradi velikosti je bila ve\xc4\x8dina nem\xc5\xa1kega ognja namenjena Campbeltownu; Beattie je ukazal pove\xc4\x8dati hitrost na 20 vozlov, a vseeno so Nemci ubili njegovega krmarja in intendanta (ki je nadomestil krmarja), tako da je krmilo prevzel Tibbits. Malo predenj se je prikazala zapornica, je nem\xc5\xa1ka obramba zadela prednji top in ubila vso posadko in bli\xc5\xbenje komandose. Ob 01:34 je Campbeltown kon\xc4\x8dno zadela zapornico; 4 minute po na\xc4\x8drtu.\n_START_SECTION_\nIzkrcanje\n_START_PARAGRAPH_\nMGB 314, ML 270 in ML 160 so se obrnili na sredo reke, kjer so zagotavljali ognjeno podpor, ko so se Campbeltownovi komandosi izkrcali. Beattie je poskrbel, da se je vsa posadka uspe\xc5\xa1no izkrcala, \xc5\xa1e prej pa so dokon\xc4\x8dno potopili ladjo, da bi bila \xc4\x8dim bolj ukle\xc5\xa1\xc4\x8dena v zapornico. Kljub temu, da ni ve\xc4\x8d plula, je Campbeltown ostal primarni cilj nem\xc5\xa1ke obrambe._NEWLINE_Skupina 2, na desni strani, je imela nalogo izkrcati komandose pri Starem vhodu. Vodilni \xc4\x8doln skupine, ML 192, je bil neposredno zadet v strojnico, zaradi \xc4\x8desar ga niso morali ve\xc4\x8d upravljati in je tre\xc5\xa1\xc4\x8dil v kamniti zid. Stephens je ukazal zapustitev ladje, a ker v bli\xc5\xbeini ni bilo nobenega mo\xc5\xbenega pristani\xc5\xa1\xc4\x8da, je ve\xc4\x8dina posadke in komandosov utonila; re\xc5\xa1ili so se le 4 mornarji in 5 komandosov. Ob celotne komando\xc5\xa1ke skupine je le poveljnik, stotnik Michael Burn, dosegel obalo in se odpravil uni\xc4\x8devat svoje cilje. Naslednja \xc4\x8dolna, ML 262 in ML 267, sta v zmedi zgre\xc5\xa1ila pristajali\xc5\xa1\xc4\x8de in sta se moral vrniti na izhodi\xc5\xa1\xc4\x8de polo\xc5\xbeaje, da bi ponovno poskusila pristati. Sledil je \xc4\x8doln ML 268, ki je opazil napako in se pravilno usmeril; toda ko je zapustil sredino reke, je \xc4\x8dol uni\xc4\x8dil neposredni zadetek: padlo je pol mornarjev in 16 komandosov. Naslednji \xc4\x8doln, ML 156, je bil tudi ve\xc4\x8dkrat zadet in je zgre\xc5\xa1il pristajali\xc5\xa1\xc4\x8de. V drugem poskusu so bili hudo ranjeni vsi trije pomorski \xc4\x8dastniki in poveljnik komandosov, zato so se odlo\xc4\x8dili, da prenehajo operacijo in zapustijo pristani\xc5\xa1\xc4\x8de. Le zadnji \xc4\x8doln iz skupine, ML 177, je uspel pristati in izkrcati vse komandose. MGB 314 je nato vplula v pristani\xc5\xa1\xc4\x8de in izkrcala \xc5\xa1tabno skupino na severne stopnice. Dva \xc4\x8dolna, ki sta prvi\xc4\x8d zgre\xc5\xa1ila pristajali\xc5\xa1\xc4\x8de, sta se vrnila: ML 262 je izkrcal svoje komandose, toda kmalu po izkrcanju so se komandosi vrnili, ker so napa\xc4\x8dno opazili raketni signal za vrnitev na ladje; \xc4\x8doln je pobral komandose in odplul na prosto. Zaradi vsega tega manevriranja so \xc4\x8doln ve\xc4\x8dkrat zadeli in jo hudo po\xc5\xa1kodovali, a je bil vseeno mo\xc5\xbeen pluti. ML 267 se je pribli\xc5\xbeal pristajali\xc5\xa1\xc4\x8du, a je bil ob tem izpostavljen mo\xc4\x8dnemu ognju in je bil uni\xc4\x8den; umrlo je 11 mornarjev in 8 komandosov. Zadnja je v pristani\xc5\xa1\xc4\x8de vplula MTB 74._NEWLINE_Skupina 1, na levi strani, je imela nalogo izkrcati komandose na Starem znamenju. Prvi v skupini je bil \xc4\x8doln LM 447, ki je bil neposredno zadet; zaradi tega je zgre\xc5\xa1il pristajali\xc5\xa1\xc4\x8de in se moral vzvratno vrniti. Ob tem je bil \xc4\x8doln ve\xc4\x8dkrat zadet in posadka je morala zapustiti \xc4\x8doln. Naslednji \xc4\x8doln, ML 457, je bil bolj uspe\xc5\xa1en in je uspel izkrcati vse komandose; vrnil se je na sredo reke, da bi pobral vra\xc4\x8dajo\xc4\x8de komandose. Sledil je ML 307, ki je zgre\xc5\xa1il pristajali\xc5\xa1\xc4\x8de, nato pa \xc5\xa1e nasedel; posledi\xc4\x8dno so se odlo\xc4\x8dili, da ne bodo izkrcali komandosov, ampak bodo pluli po pristani\xc5\xa1\xc4\x8du in obstreljevali nem\xc5\xa1ko obrambo. Naslednja sta bila \xc4\x8dolna ML 443 in ML 306, ki sta tudi zgre\xc5\xa1ila pristajali\xc5\xa1\xc4\x8de in sta se zaradi zmede in mo\xc4\x8dnega ognja vrnila nazaj na sredino reke, brez da bi izkrcala komandose. Tudi zadnji \xc4\x8doln, ML 446, je zgre\xc5\xa1il pristajali\xc5\xa1\xc4\x8de; ker je ve\xc4\x8dina posadke padla, je tudi ta \xc4\x8doln prekinil izkrcanje in se vrnil. Ob tem jih je kril MTB 74.\n_START_SECTION_\nBojevanje v pristani\xc5\xa1\xc4\x8du\n_START_PARAGRAPH_\nStotnik Michael Burn (iz ML 192) je sam prodrl do protiletalskih stolpov, kjer bi morala njegova skupina uni\xc4\x8diti topove, a je odkril, da so prazni. _NEWLINE_Skupina vi\xc5\xa1jega pod\xc4\x8dastnika Hainesa se je izkrcala iz ML 177 in se pribli\xc5\xbeala svoje izhodi\xc5\xa1\xc4\x8du, kjer je morala po\xc4\x8dakati na skupino stotnika Hooperja, da bi skupaj uni\xc4\x8dili topove med Starim vhodom in Starim svetilnikom. _NEWLINE_Skupina, pod poveljstvom poro\xc4\x8dnika Woodcocka, se je izkrcala iz ML 262, a se je takoj vrnila nazaj na \xc4\x8doln zaradi napa\xc4\x8dno interpretiranega raketnega signala; isto se je zgodilo s skupino pod\xc4\x8dastnika Mossa._NEWLINE_Campbeltownovi komandosi so se pod hudim ognjem izkrcali. Roderickova skupina je napadla topovski polo\xc5\xbeaj in ga uni\xc4\x8dila; nato je uni\xc4\x8dila \xc5\xa1e betonski bunker s 37mm topom. Premaknila se je tudi k tretjemu topovskemu polo\xc5\xbeaju, a je bil le-ta \xc5\xbee uni\xc4\x8den. Zato so se odpravili k zadnjemu cilju skupine, k podzemnim tankom goriva; kljub njihovim prizadevanjem se niso vneli, zato so prekinili napad in zavzeli obrambne polo\xc5\xbeaje v okolici. Drugo skupino s Campbeltowna je vodil poro\xc4\x8dnik Roy; sprva so napadli dva topova na vrhu \xc4\x8drpalke, ki jih je posadka zapustila, nato pa so se odpravili k svojemu najpomembnej\xc5\xa1emu cilju - Staremu vhodnemu mostu; postavili so obrambne polo\xc5\xbeaje in pripravili eksploziv, da ga bodo uni\xc4\x8dili. Sledila je ru\xc5\xa1ila skupina pod vodstvom poro\xc4\x8dnika Chanta, ki je imela nalogo uni\xc4\x8diti \xc4\x8drpalko. Ko so vstopili v \xc4\x8drpalko, so ugotovili, da se razpored prostorov razlikuje od Southamptona, zato so nekaj \xc4\x8dasa iskali glavno strojnico. Nastavili so eksploziv in uspe\xc5\xa1no uni\xc4\x8dili stroje; potem so se vrnili in za\xc5\xbegali \xc5\xa1e razlito gorivo. Skupina se je vrnila k Staremu svetilniku. Naslednja je bila skupina Smalleyja, ki je uspe\xc5\xa1no uni\xc4\x8dila zaporni\xc5\xa1ka vrata; toda ko so se vrnili na \xc4\x8doln, so prejeli neposredni zadetek in vsi so padli. Skupina poro\xc4\x8dnika Williama Etchesa je imela nalogo uni\xc4\x8diti severne zapornice, a ji to ni uspelo, ker ni mogla odpreti vrata v poslopje strojnice. _NEWLINE_Medtem, ko so po pristani\xc5\xa1\xc4\x8du divjale ru\xc5\xa1ilne in varnostne skupine, se je iz MGB 314 izkrcala \xc5\xa1tabna skupina pod Newmanovim poveljstvom. Tu bi se jim morala pridru\xc5\xbeiti tudi pri\xc5\xa1tabna skupina, a je Mossova skupina umrla na ML 267. Newtonu pa se je pridru\xc5\xbeila Hainesova skupina (iz ML 177), ki je nato varovala \xc5\xa1tab._NEWLINE_Pri Starem svetilniku se je prva izkrcala skupina poro\xc4\x8dnika Watsona, ki se je pridru\xc5\xbeila Waltonovi in Pritichardovi skupini. Le-ta je imela nalogo nadzorovati postavljanje eksplozivov. Drugi dve skupini (Watsonova in Waltonova) pa sta zagotavljali za\xc5\xa1\xc4\x8dito; toda ko sta skupini pri\xc5\xa1li do Place de la Vielle Ville, sta se zaradi nem\xc5\xa1kega streljanja skupini lo\xc4\x8dili, a sta obe bili pod hudim ognjem in ve\xc4\x8d pripadnikov je padlo, med njimi tudi Walton. Pritchardova skupina je tako \xc5\xa1la proti mostu D po drugi poti, ki je bil zapu\xc5\xa1\xc4\x8den, a na drugi strani je bil nem\xc5\xa1ki mitralje\xc5\xa1ki polo\xc5\xbeaj, ki je kril most. Pritchard in \xc5\xa1e en komandos sta tako od\xc5\xa1la okoli po pristani\xc5\xa1\xc4\x8du, da bi ugotovila potek operacija; ugotovila sta, da nobena skupina ni napadla podmorni\xc5\xa1ko bazo in elektrarno. Ob vra\xc4\x8danju sta naletela na Nemce, ki so smrtno ranili Pritcharda; le-ta je \xc5\xa1e ukazal svojemu pod\xc4\x8dastniku, da pobegne.\n_START_SECTION_\nBitka na reki\n_START_PARAGRAPH_\nPotem, ko so ugotovili, da je Campbeltown uspe\xc5\xa1no opravil svojo nalogo, je Ryder ukazal MTB 74, da napade zunanje zapornice podmorni\xc5\xa1ke baze. Wynn je uspe\xc5\xa1no opravil nalogo in se vrnil k ru\xc5\xa1ilcu, da pobere \xc5\xa1e nekaj posadke. Ko je to opravil, je Wynn ukazal polno hitrost (40 vozlov) in se usmeril proti morju. Toda na poti je opazil dva re\xc5\xa1ilna \xc4\x8dolna in ukazal ustaviti \xc4\x8doln, da bi pobrali brodolomce; \xc4\x8doln se je ustavil neposredno pred topom 170mm. Po dveh neposrednih zadetkih je bil \xc4\x8doln zadet in Wynn je ukazal evakuacijo \xc4\x8dolna._NEWLINE_Trije torpedni \xc4\x8dolni (ML 160, ML 270 in ML 298) so napadali nem\xc5\xa1ke polo\xc5\xbeaje pri Starem vhodu. Ob tem je bila ML 270 zadeta, zakar se je Irwin odlo\xc4\x8dil, da odpluje nazaj proti morju. Kljub temu, da je bil tudi ML 160 ve\xc4\x8dkrat zadet, se je Boyd odlo\xc4\x8dil, da pluje k potapljajo\xc4\x8demu se ML 447 in re\xc5\xa1i posadko. To mu je uspelo in na poti proti morju je re\xc5\xa1il \xc5\xa1e tri mo\xc5\xbeje; uspelo mu je dose\xc4\x8di morje kljub samo enemu delujo\xc4\x8demu motorju. ML 298 je bila tudi zadeta ve\xc4\x8dkrat; odpravila se je, da bi pobrala komandose, a jih ni na\xc5\xa1la. Ob tem je \xc4\x8doln zajel made\xc5\xbe gore\xc4\x8dega goriva; tako je \xc4\x8doln gorel, ko je plul po reki proti morju. Posledi\xc4\x8dno so bili dobra tar\xc4\x8da za nem\xc5\xa1ko artilerijo, ki je uspela ve\xc4\x8dkrat zadeti \xc4\x8doln in ga potopiti. ML 262 se je odpravila na pomo\xc4\x8d ML 457, ki je bil mo\xc4\x8dno po\xc5\xa1kodovan. ML 177 je pobrala posadko s Campbeltowna in se tako vra\xc4\x8dala s skoraj 50 mo\xc5\xbemi na krovu, ko jo je potopil 75mm top tik pred morjem. \xc4\x8colni ML 307, ML 443, ML 306 in ML 446 so uspe\xc5\xa1no pripluli v morje. V tem \xc4\x8dasu se je Ryder preselil na MGB 314; sprva je \xc4\x8doln plul po pristani\xc5\xa1\xc4\x8du, da bi nadzoroval izvajanje operacije; tako je bil izpostavljen mo\xc4\x8dnemu sovra\xc5\xbenem ognju, zaradi \xc4\x8desar je padlo ve\xc4\x8d \xc4\x8dlanov posadko. Ryder je tako ukazal umik proti morju.\n_START_SECTION_\nUmik komandosov\n_START_PARAGRAPH_\nKo so komandosi opravili svoje naloge, so se ve\xc4\x8dinoma vrnili k Newmanu, kjer so ugotovili, da pomorska evakuacija ni ve\xc4\x8d mo\xc5\xbena. Odlo\xc4\x8dili so se, da bodo posku\xc5\xa1ali izpasti iz pristani\xc5\xa1\xc4\x8da v upanju, da bodo potem sre\xc4\x8dali francosko odporni\xc5\xa1ko gibanje oz. pobegnili preko \xc5\xa0panije v Gibraltar. Pre\xc5\xbeiveli komandosi so se razdelili na skupine po 20 mo\xc5\xbe, pri \xc4\x8demer je vsaka skupina iskala svojo re\xc5\xa1ilno pot. Ve\xc4\x8dina komandosov se je prebijala proti podmorni\xc5\xa1ki bazi. Na poti so komandosi zavzeli dvi\xc5\xbeni most in nadaljevali preboj. Toda v tem \xc4\x8dasu so v mesto in pristani\xc5\xa1\xc4\x8de prispele prve okrepitve iz 679. pehotnega polka, ki so postavile blokade izven mesta in nato pri\xc4\x8deli napredovati proti pristani\xc5\xa1\xc4\x8du; ob tem so se spopadali s pre\xc5\xbeivelimi komandosi. _NEWLINE_K obema spremljevalnima ru\xc5\xa1ilcema so uspeli pripluti naslednji \xc4\x8dolni: MGB 314 in ML 270 (ki sta skupaj sami odpluli proti Angliji), skupaj sta pobegnili tudi ML 156 in ML 446 ter nato \xc5\xa1e skupina \xc5\xa1tirih \xc4\x8dolnov (ML 160, ML 307, ML 443 in ML 306). Zadnji \xc4\x8doln, pod vodstvom poro\xc4\x8dnika Hendersona, pa ni imel sre\xc4\x8de, saj je naletel na 5 vra\xc4\x8dajo\xc4\x8dih se nem\xc5\xa1kih ru\xc5\xa1ilcev, ki so bili odposlani prej\xc5\xa1njega dne. Ker so bili Nemci v premo\xc4\x8di, so bili prepri\xc4\x8dani, da se bo britanski \xc4\x8doln predal, zato ga tudi niso napadali. Toda Henderson je ukazal, da se strelja z vsem oro\xc5\xbejem. Jaguar jih je prepri\xc4\x8deval, da se naj predajo, a so Britanci vedno odgovorili z ognjem. \xc5\xa0ele potem, ko je od posadke 28 mo\xc5\xbe bilo 20 mrtvih in ranjenih, je edini zavestni \xc4\x8dastnik na \xc4\x8dolnu, poro\xc4\x8dnik Swayne, ukazal predajo. Poveljnik Jaguarja, kapitan Paul, ni zaupal zaradi prej\xc5\xa1njih poskusov, zato je bil prepri\xc4\x8dan o predaji, \xc5\xa1ele ko je Swayne dal \xc4\x8dastno besedo, da se ne bodo ve\xc4\x8d upirali. \xc4\x8cez teden dni je Paul sre\xc4\x8dal v ujetni\xc5\xa1tvu Newmana in mu predlagal, da naj predlo\xc5\xbei za visoko odlikovanje strelca na \xc4\x8dolnu, ki se je najdlje upiral._NEWLINE_Od 17 \xc4\x8dolnov je tako na spremstvo ru\xc5\xa1ilcev \xc4\x8dakalo le 5. ML 156 je bil tako po\xc5\xa1kodovan, da so morali tudi ta \xc4\x8doln zapustiti; posadko so premestili na ru\xc5\xa1ilec Atherstone. Malo pred 08:00 so zagledali nem\xc5\xa1ki bombnik He 111, ki pa jih ni napadel, ampak se je vrnil in dokon\xc4\x8dno potopil ML 156. \xc4\x8cez deset minut se je ostanku flotilje pridru\xc5\xbeil britanski beaufighter, ki pa je priletel skoraj isto\xc4\x8dasno z nem\xc5\xa1kim Ju 88; v spopadu se je beaufighter namerno zaletel v junkersa. RAF je tako poslal letala iz 22 letali\xc5\xa1\xc4\x8d, ki so branila vra\xc4\x8dajo\xc4\x8do flotilja; v spopadih je bilo sestreljenih 5 nem\xc5\xa1kih in 2 britanski letali. Admiral Forbes je v dodatno za\xc5\xa1\xc4\x8dito poslal \xc5\xa1e dva ru\xc5\xa1ilca in sicer: HMS Cleveland in HMS Brocklesby; slednji je v obrambi tudi sestrelil nem\xc5\xa1ki Ju 88. Konvoj je pri\xc4\x8del potovati vse bolj po\xc4\x8dasi, saj so \xc4\x8dolni vse bolj zajemali vodo: tako so se odlo\xc4\x8dili, da bodo potopili \xc4\x8dolne MGB 314, ML 270 in ML 446. Ta odlo\xc4\x8ditev se je izkazala za pametno, saj so Nemci poslali za flotiljo ve\xc4\x8d kot sto bombnikov, ki pa niso uspeli najti flotiljo, ki je pove\xc4\x8dala hitrost na 25 vozlov. _NEWLINE_Od vseh \xc4\x8dolnov, ki so sodelovali v operacijo, so se tako v doma\xc4\x8de pristani\xc5\xa1\xc4\x8de vrnili le \xc5\xa1tirje: ML 341 (ki se je pokvaril na poti) in ML 443, ML 307 ter ML 160, ki so dejansko vpluli v pristani\xc5\xa1\xc4\x8de in se vrnili domov.\n_START_SECTION_\nEksplozije\n_START_PARAGRAPH_\nPotem, ko se je ve\xc4\x8dinoma \xc5\xbee kon\xc4\x8dalo iskanje pre\xc5\xbeivelih komandosov po pristani\xc5\xa1\xc4\x8du in mestu, so Britanci nestrpno pri\xc4\x8dakovali eksplozijo Campbeltowna. Kljub temu, da so Nemci vzpostavili koridor okoli ru\xc5\xa1ilca, se je na njen krov povzelo ve\xc4\x8d sto Nemcev in tudi Francozov, ki so preiskovali razbitino. Ob tem so predvsem naleteli na mo\xc4\x8dno zalo\xc5\xbeeno shrambo, a eksploziva pa niso odkrili. Ob 09:00, ko bi se morala zgoditi detonacija, se ni zgodovilo ni\xc4\x8d. Eksplozija je odjeknila \xc5\xa1ele ob 10:35 in njen rezultat je bil \xc5\xa1e u\xc4\x8dinkovitej\xc5\xa1i od na\xc4\x8drtovanega. Mo\xc4\x8d eksploziva je dvignila zapornico iz le\xc5\xbeajev in jo porinila v sam dok; ostanek ru\xc5\xa1ilca je pod pritiskom vode tudi zaplul v dok in tam dokon\xc4\x8dno potonil in tako \xc5\xa1e bolj zagozdil dok. _NEWLINE_Ob 16:00 je eksplodiral prvi Wynnov torpedo, ki je povzro\xc4\x8dil pravo razburjenje v pristani\xc5\xa1\xc4\x8du. Nemci so pri\xc4\x8deli preiskovati francoske hi\xc5\xa1e, \xc4\x8de so slu\xc4\x8dajno spregledali kak\xc5\xa1ne komandose. Za 21:00 so napovedali policijsko uro. Ob 22:00 je eksplodiral \xc5\xa1e drugi torpedo; ta je povzro\xc4\x8dil \xc5\xa1e ve\xc4\x8d razburjenja, saj so Nemci mislili, da so Francozi spro\xc5\xbeili upor znotraj mesta in pristani\xc5\xa1\xc4\x8da. Pono\xc4\x8di so tako streljali na vse, kar se je premikalo ter so tako ubili ve\xc4\x8d Francozov in tudi Nemcev. Hitler je ukazal preiskavo in izsledki preiskave so pokazali naslednje pomakljivosti, zaradi katerih je napad uspel: nezadostno upo\xc5\xa1tevanje mo\xc5\xbenosti britanskega napada, neupo\xc5\xa1tevanje mo\xc5\xbenosti letalskega napada, nepravilno poro\xc4\x8dilo podmornice, pomanjkljivo letalsko izvidni\xc5\xa1tvo, nezadostno patruljiranje po ustju reke, pomanjkanje radijskih povezav nad \xc4\x8dolni in kopnim ter obstoj le ene radarske postaje v vsem pristani\xc5\xa1\xc4\x8du. _NEWLINE_Peterici komandosov (desetarji Douglas, Wheeler, Sims, Howarth in vojak Harding) pa je uspelo pobegniti iz mesta in se sami oz. s pomo\xc4\x8djo Francozov prebiti v Vichyjsko Francijo ali \xc5\xa0panijo.\n_START_SECTION_\nVoja\xc5\xa1ki pokopi\n_START_PARAGRAPH_\n56 padlih Britancev je danes pokopanih na angle\xc5\xa1kem vojnem pokopali\xc5\xa1\xc4\x8du Escoublac la Baule.\n_START_SECTION_\nPristani\xc5\xa1\xc4\x8de\n_START_PARAGRAPH_\nNormandijski suhi dok je bil tako mo\xc4\x8dno po\xc5\xa1kodovan, da je bil popravljen \xc5\xa1ele dve leti po koncu druge svetovne vojne, leta 1947. Operacija je tako uspela, kljub neprimerno ve\xc4\x8d izgubami kot na\xc4\x8drtovano. Med samo operacijo se je izkazalo, da \xc4\x8dolni z leseno konstrukcijo niso primerni za izvajanje takih nalog, saj je bila ve\xc4\x8dina onesposobljenih \xc5\xa1e preden so lahko izkrcali komandose. Zaradi tega so pri\xc4\x8deli z na\xc4\x8drtovanjem in gradnjo posebnih amfibijskih plovil, ki so se izkazala neprimerno bolje.\n_START_SECTION_\nSpomin\n_START_PARAGRAPH_\nV spomin na operacijo so v pristani\xc5\xa1\xc4\x8du Falmouth postavili spomenik z naslednjim napisom: _NEWLINE_OPERATION CHARIOT | OPERACIJA KO\xc4\x8cIJA_NEWLINE_From this harbour 622 sailors | Iz tega pristani\xc5\xa1\xc4\x8da je 622 mornarjev_NEWLINE__NEWLINE_and commandos set sail for | in komandosov odplulo na_NEWLINE__NEWLINE_the successful raid on St. Nazaire | uspe\xc5\xa1en napad na St. Nazaire_NEWLINE__NEWLINE_28\xe1\xb5\x97\xca\xb0 March 1942 168 were killed | 28. marca 1942 168 jih je padlo _NEWLINE__NEWLINE_5 Victoria Crosses were awarded | Podelili so 5 Viktorijinih kri\xc5\xbecev_NEWLINE__NEWLINE_\xe2\x80\x94 \xe2\x80\xa2 \xe2\x80\x94_NEWLINE__NEWLINE_Dedicated to the memory of | Posve\xc4\x8deno spominu_NEWLINE__NEWLINE_their comrades by | njihovih tovari\xc5\xa1ev_NEWLINE__NEWLINE_the St. Nazaire Society | Dru\xc5\xa1tvo St. Nazaire_NEWLINE_Pozneje so spomenik prestavili na pomol princa Walesa v Falmouthu, kjer sta ga 11. junija 2008 ponovno odkrila grof in grofica Cornwalla._NEWLINE_Med 27. in 28. marcem 1982, na 40. obletnico operacije, je kraljica Elizabeta II. Britanska povabila \xc4\x8dlane dru\xc5\xa1tva St. Nazaire, da se vrnejo v francosko pristani\xc5\xa1\xc4\x8de na krovu Royal Yacht Britannia.\n_START_SECTION_\nV popularni kulturi\n_START_PARAGRAPH_\nNa podlagi operacije so posneli ve\xc4\x8d filmov in dokumentarcev. Leta 1968 je iz\xc5\xa1el film Attack on the Iron Coast. Leta 1973 je BBC izdal televizijski dokumentarec, v katerem so sodelovali tudi nekateri pre\xc5\xbeiveli; predvajan je bil 26. marca 1974 na ve\xc4\x8der 32. obletnice operacije. Leta 2007 je britanski televizijski voditelj in pisatelj Jeremy Clarkson napisal in predvajal eno urni televizijski dokumentarec Jeremy Clarkson: The Greatest Raid of All Time, ki ga je re\xc5\xbeisiral Richard Pearson in produciral Andy Wilman za North One Television. James Dorrian, avtor dveh knjig o operaciji, je sodeloval kot svetovalec._NEWLINE_Operacijo so vklju\xc4\x8dili tudi v videoigro Medal of Honor: European Assault. Igralec prevzame vlogo ameri\xc5\xa1kega poro\xc4\x8dnika Williama Holta (kljub temu, da v operaciji niso sodelovali Ameri\xc4\x8dani), medtem ko so vsi drugi zavezniki Britanci. Igralec mora uni\xc4\x8diti nem\xc5\xa1ke rezervoarje za gorivo, nato pa uni\xc4\x8diti \xc5\xa1e elektrarno ter pobegnili izven pristani\xc5\xa1\xc4\x8da na de\xc5\xbeelo.'